  Туспуктэм: Руслан Нуриахметов Майя Бывальцева 21-тӥ шуркынмонэ Удмуртиын лысо писпуосты катэз тӥяса корамлэсь утёнъя «Ель» алон ужрад кутскиз. Со сярысь элькунысь инкуазь узырлыкъёсъя но инкуазез утёнъя министерстволэн пресс-службаез ивортӥз. Ар пумозь нюлэсъёсты эскерон-чакланэз кужмоятозы, беспилотной авиациез но кутыса, кун автоинспекторъёсын но полициен ӵош транспортэз эскерозы. Берлогес кызъёсты вузан интыосты чакланы кутскозы. « Выль ар азьын катэз тӥяса кораськисьёс мыно отчы, кытын кемалась ӧвӧл писпуос перттӥзы. Кӧня ке будэм кызъёсты вузан вылысь корало. Яке бадӟым пуспуэз погырто, нош сьӧразы йылзэ гинэ басьто – со тужгес чебер люкетэз » Светлана Дегтярева, нюлэсэз кун ласянь чакланъя ёзэтлэн кивалтӥсезлэн воштӥсез Писпуосты катэз тӥяса корам понна штарфъёс юнматэмын. Нимаз адямиослы – 5 сюрс манетозь, юридик огазеяськонъёслы – 500 сюрс манетозь. Нош ваем ыштон 5 сюрс манетлэсь трос ке, катэз тӥясез уголовной кылкутон возьма. Со сяна, йыртэмасез ыштонэз берыктыны косозы. Катэз тияса корам пиоспуосты басьтон, возён, нуллон яке вузан озьы ик огшоры уз ортчы. Нимаз адямиос понна 5 сюрс манет штраф чакламын, инытуж (должностной) муртъёс понна – 50 сюрс манет, юридик огазеяськонъёс понна – 400-700 сюрс манет. Нюлэсъя катрадылкез тӥян учыръёс сярысь министерстволэн диспетчер управленияз 8 (3412) 27-13-60 телефон номеръя жингыртоно. Тегъёс: Удмуртия нюлэс кыз писпуос Выльар  